**เสนอ ผู้ถือหุ้นของบริษัท ศูนย์บริการเหล็กสยาม จำกัด (มหาชน)**

*ความเห็น*

ข้าพเจ้าได้ตรวจสอบงบการเงินรวมและเฉพาะของบริษัท บริษัท ศูนย์บริการเหล็กสยาม จำกัด (มหาชน) และบริษัทย่อย (“กลุ่มบริษัท”) ซึ่งประกอบด้วย งบแสดงฐานะการเงินรวมและเฉพาะของบริษัท ณ วันที่ 31 ธันวาคม 2565 งบกำไรขาดทุนและกำไรขาดทุนเบ็ดเสร็จอื่นรวมและเฉพาะของบริษัท งบแสดงการเปลี่ยนแปลงส่วนของผู้ถือหุ้นรวมและเฉพาะของบริษัท และงบกระแสเงินสดรวมและเฉพาะของบริษัท สำหรับปีสิ้นสุดวันเดียวกัน และหมายเหตุประกอบงบการเงิน ซึ่งรวมถึงหมายเหตุสรุปนโยบายการบัญชีที่สำคัญ

ข้าพเจ้าเห็นว่า งบการเงินรวมและเฉพาะของบริษัทที่แนบมานี้แสดงฐานะการเงินรวมและเฉพาะของบริษัท ศูนย์บริการเหล็กสยาม จำกัด (มหาชน) และบริษัทย่อย ณ วันที่ 31 ธันวาคม 2565 ผลการดำเนินงานรวมและเฉพาะของบริษัท และกระแสเงินสดรวมและเฉพาะของบริษัทสำหรับปีสิ้นสุดวันเดียวกัน โดยถูกต้องตามที่ควรในสาระสำคัญตามมาตรฐานการรายงานทางการเงิน

*เกณฑ์ในการแสดงความเห็น*

ข้าพเจ้าได้ปฏิบัติงานตรวจสอบตามมาตรฐานการสอบบัญชี โดยระบุความรับผิดชอบของข้าพเจ้าไว้ในวรรคความรับผิดชอบของผู้สอบบัญชีในการตรวจสอบงบการเงิน ในรายงานนี้ ทั้งนี้ ข้าพเจ้ามีความเป็นอิสระจากกลุ่มบริษัทตามประมวลจรรยาบรรณของผู้ประกอบวิชาชีพ รวมถึงมาตรฐานเรื่องความเป็นอิสระที่กำหนดโดยสภาวิชาชีพบัญชี (ประมวลจรรยาบรรณของผู้ประกอบวิชาชีพบัญชี) ในส่วนที่เกี่ยวข้องกับการตรวจสอบงบการเงินรวมและเฉพาะของบริษัท และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ   
ตามประมวลจรรยาบรรณของผู้ประกอบวิชาชีพบัญชี ข้าพเจ้าเชื่อว่าหลักฐานการสอบบัญชีที่ข้าพเจ้าได้รวบรวมมานั้นเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

*เรื่องสำคัญในการตรวจสอบ*

เรื่องสำคัญในการตรวจสอบคือเรื่องต่างๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินรวมและเฉพาะของบริษัทสำหรับปีปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินรวมและเฉพาะของบริษัทโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

| **เรื่องสำคัญจากการตรวจสอบ** | **การตอบสนองความเสี่ยงโดยผู้สอบบัญชี** |
| --- | --- |
| *การรับรู้รายได้จากการขายซึ่งรวมการติดตั้ง การวัดมูลค่าของงานระหว่างติดตั้ง และ การประมาณต้นทุนงานโครงการที่อยู่ระหว่างการติดตั้ง ณ วันสิ้นปี*  กลุ่มบริษัทและบริษัทรับรู้รายได้จากการขายซึ่งรวมการติดตั้งสำหรับโครงการที่งานติดตั้งยังไม่แล้วเสร็จ ณ วันที่ 31 ธันวาคม 2565 จำนวน 380 ล้านบาท และจำนวน 338 ล้านบาท ตามลำดับ ซึ่งบันทึกรวมอยู่ในรายได้จากการขายและรายได้จากการติดตั้ง – สุทธิ ซึ่งคิดเป็นสัดส่วนร้อยละ 7 และ 6 ของรายได้รวม ตามลำดับ    กลุ่มบริษัทรับรู้รายได้จากการขายพร้อมติดตั้งในงบกำไรขาดทุน โดยใช้วิธีสำรวจงานที่ทำแล้วสำหรับงานโครงการที่ยังไม่แล้วเสร็จ ซึ่งประมาณจากการสำรวจทางกายภาพโดยวิศวกรของกลุ่มบริษัท ควบคู่กับการคำนวณตามต้นทุนที่เกิดขึ้นจริงเทียบกับประมาณการต้นทุนทั้งหมด และบันทึกบัญชีต้นทุนของงานตามสัญญาเมื่อเกิดขึ้นจริงตามเกณฑ์สิทธิ ทั้งนี้ การประมาณการต้นทุนขายพร้อมงานติดตั้งต้องใช้ดุลยพินิจค่อนข้างมาก และต้องพิจารณาถึงการเปลี่ยนแปลงของปัจจัยแวดล้อมของงาน รวมทั้งสภาพเศรษฐกิจและภาวะราคาตลาดของวัตถุดิบและแรงงานในอนาคต ต้นทุนที่เกิดขึ้นจริงอาจแตกต่างจากต้นทุนที่ประมาณการไว้ และอาจมีผลกระทบที่มีสาระสำคัญต่อกำไรขาดทุนในงวดปัจจุบัน  กลุ่มบริษัทและบริษัทได้เปิดเผยนโยบายการบัญชีที่เกี่ยวกับการรับรู้รายได้จากงานติดตั้งในหมายเหตุประกอบงบการเงินข้อ 3  *การวัดมูลค่าของสินค้าคงเหลือ*  กลุ่มบริษัทและบริษัทมีสินค้าคงเหลือ ณ วันที่ 31 ธันวาคม 2565 จำนวน 1,746 ล้านบาท และ 1,706 ล้านบาท ตามลำดับ ซึ่งคิดเป็นสัดส่วนร้อยละ 40 และ 39 ของสินทรัพย์รวม ตามลำดับ  สินค้าคงเหลือแสดงมูลค่าในงบการเงินด้วยราคาทุนหรือมูลค่าสุทธิที่คาดว่าจะได้รับ แล้วแต่ราคาใดจะต่ำกว่า ผู้บริหารประมาณการมูลค่าสุทธิที่คาดว่าจะได้รับที่คาดว่าจะได้ขายได้ตามปกติของธุรกิจ หักด้วยค่าใช้จ่ายที่จำเป็นเพื่อให้สินค้านั้นพร้อมขาย รวมถึงค่าใช้จ่ายในการขาย เช่น ค่าขนส่ง เป็นต้น  ผู้บริหารกำหนดราคาขายเหล็กโดยอ้างอิงจากราคาตลาดในประเทศซึ่งมีผลกระทบอย่างมากจากความ ผันผวนของอุปสงค์และอุปทานในตลาดโลก สภาวะการแข่งขันทางการตลาด และสถานการณ์ภายในอุตสาหกรรม ซึ่งผู้บริหารจะทำรายงานการคำนวณมูลค่าสุทธิที่คาดว่าจะได้รับ และประเมินความเพียงพอของค่าเผื่อการลดลงของมูลค่าสุทธิที่จะได้รับ ณ วันสิ้นรอบระยะเวลารายงาน  อ้างอิงหมายเหตุประกอบงบการเงินข้อ 9 ซึ่งอธิบายเกี่ยวกับรายละเอียดในการกำหนดมูลค่าของสินค้าคงเหลือ | วิธีการตรวจสอบของข้าพเจ้าโดยการสุ่มตัวอย่าง สรุป ได้ดังนี้  • ประเมินความเหมาะสมของวิธีการคำนวณอัตราส่วนของงานติดตั้งที่ทำเสร็จที่ผู้บริหารใช้ในการพิจารณารับรู้รายได้ตามส่วนงานที่สำเร็จ สำหรับงานโครงการที่ยังไม่แล้วเสร็จ  • สุ่มตัวอย่างโครงการงานระหว่างติดตั้งที่มีสาระสำคัญเพื่อเข้าร่วมสังเกตการณ์การสำรวจทางกายภาพร่วมกับตัวแทนของบริษัทเพื่อพิจารณาสัดส่วนความสำเร็จของงานที่จัดทำสรุปโดยบริษัท ณ วันสิ้นปีบัญชี  • ตรวจสอบหลักฐานการคำนวณประมาณการต้นทุนงานติดตั้ง รวมถึงต้นทุนที่เกิดขึ้นจริงและที่จะเกิดขึ้นในการทำงานให้เสร็จสิ้น  • พิจารณาอัตราส่วนของต้นทุนที่เกิดขึ้นจริงเปรียบเทียบกับประมาณการต้นทุนงานติดตั้งทั้งหมด เพื่อพิจารณาว่าขั้นความสำเร็จของงานที่ใช้ในการบันทึกบัญชี สอดคล้องกับอัตราส่วนของงานที่ทำเสร็จโดยการสำรวจทางกายภาพ และมีการบันทึกบัญชีอย่างเหมาะสม  • พิจารณาความเพียงพอของการเปิดเผยข้อมูลของบริษัทตามมาตรฐานการรายงานทางการเงิน   * สอบถามผู้บริหารของบริษัท และสอบทานราคาตลาดปัจจุบันและราคาที่ตกลงซื้อขายสินค้าล่วงหน้า (ถ้ามี) * ประเมินการการควบคุมภายในและทดสอบประสิทธิภาพของการควบคุมภายใน * ตรวจสอบเนื้อหาสาระของการวัดมูลค่าสุทธิที่คาดว่าจะได้รับจากการขายสินค้าคงเหลือ ณ วันสิ้นปี โดยการสุ่มตัวอย่าง * สอบทานผลที่เกิดขึ้นจริงในระหว่างปีกับประมาณการในอดีตของค่าเผื่อการลดมูลค่าของสินค้าคงเหลือและแผนการดำเนินงานในอนาคตเพื่อประเมินความเหมาะสมของการประมาณการของบริษัทเกี่ยวกับมูลค่าของสินค้าคงเหลือ * ประเมินความเพียงพอและเหมาะสมของค่าเผื่อการลดลงของมูลค่าสินค้าที่พิจารณาโดยผู้บริหาร * พิจารณาความเพียงพอของการเปิดเผยข้อมูลของบริษัทตามมาตรฐานการรายงานทางการเงิน |

*ข้อมูลอื่น*

ผู้บริหารเป็นผู้รับผิดชอบเกี่ยวกับข้อมูลอื่น ซึ่งประกอบด้วยข้อมูลที่รวมอยู่ในรายงานประจำปี นอกเหนือจากงบการเงินรวมและเฉพาะของบริษัท และรายงานของผู้สอบบัญชีที่อยู่ในรายงานนั้น ซึ่งคาดว่าผู้บริหารจะจัดทำรายงานประจำปีและจัดสำเนาให้ข้าพเจ้าสอบทานได้ หลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินรวมและเฉพาะของบริษัท ไม่ครอบคลุมถึงข้อมูลอื่นและข้าพเจ้าไม่ได้ให้ความเชื่อมั่นต่อข้อมูลอื่น

ในการตรวจสอบงบการเงินรวมและเฉพาะของบริษัท ข้าพเจ้ามีส่วนรับผิดชอบในการอ่านข้อมูลอื่นตามที่ระบุข้างต้นด้วย เมื่อบริษัทได้มีการจัดทำแล้ว และพิจารณาว่าข้อมูลอื่นมีความขัดแย้งที่มีสาระสำคัญกับข้อมูลในงบการเงินรวมและเฉพาะของบริษัทหรือกับความเข้าใจที่ข้าพเจ้าได้รับจากการตรวจสอบหรือไม่ หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องสื่อสารเรื่องดังกล่าวกับผู้มีหน้าที่ในการกำกับดูแลเพื่อให้ผู้มีหน้าที่ในการกำกับดูแลดำเนินการแก้ไขข้อมูลที่แสดงขัดต่อข้อเท็จจริงให้ถูกต้อง

*ความรับผิดชอบของผู้บริหารและผู้มีหน้าที่กำกับดูแลในการจัดทำงบการเงิน*

ผู้บริหารมีหน้าที่รับผิดชอบในการจัดทำและนำเสนองบการเงินรวมและเฉพาะของบริษัทโดยถูกต้องตามที่ควรตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินรวมและเฉพาะของบริษัทที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญ ไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและเฉพาะของบริษัท ผู้บริหารรับผิดชอบในการประเมินความสามารถของกลุ่มบริษัทในการดำเนินงานต่อเนื่อง การเปิดเผยเรื่องที่เกี่ยวกับการดำเนินงานต่อเนื่องในกรณีที่มีเรื่องดังกล่าว และการใช้เกณฑ์การบัญชีสำหรับการดำเนินงานต่อเนื่อง เว้นแต่ผู้บริหารมีความตั้งใจที่จะเลิกกลุ่มบริษัท หรือหยุดดำเนินงานหรือไม่สามารถดำเนินงานต่อเนื่องต่อไปได้

ผู้มีหน้าที่ในการกำกับดูแล มีหน้าที่ในการกำกับดูแลกระบวนการในการจัดทำรายงานทางการเงินของ กลุ่มบริษัท

*ความรับผิดชอบของผู้สอบบัญชีในการตรวจสอบงบการเงิน*

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและเฉพาะของบริษัทโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีเพื่อแสดงความเห็นของข้าพเจ้า ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์ได้อย่างสมเหตุสมผลว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจเชิงเศรษฐกิจของผู้ใช้งบการเงินจากการใช้งบการเงินรวมและเฉพาะของบริษัทเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจ การสังเกต และการตั้งข้อสงสัยเยี่ยงผู้ประกอบวิชาชีพ ตลอดการตรวจสอบ การปฏิบัติงานของข้าพเจ้ารวมถึง

* ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและเฉพาะของบริษัท ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น เพื่อให้ได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน
* ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มบริษัท
* ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องซึ่งจัดทำขึ้นโดยผู้บริหาร
* สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของผู้บริหารและจากหลักฐานการสอบบัญชีที่ได้รวบรวมมา สรุปว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินรวมและเฉพาะของบริษัท ที่เกี่ยวข้อง หรือถ้าการเปิดเผยข้อมูลดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รวบรวมมาจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มบริษัทต้องหยุดการดำเนินงานต่อเนื่อง
* ประเมินการนำเสนอ โครงสร้างและเนื้อหาของงบการเงินรวมและเฉพาะของบริษัทโดยรวม รวมถึงการเปิดเผยข้อมูลว่างบการเงินรวมและเฉพาะของบริษัทแสดงรายการและเหตุการณ์ในรูปแบบที่ทำให้มีการนำเสนอข้อมูลโดยถูกต้องตามที่ควรหรือไม่
* รวบรวมหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของบริษัทภายในกลุ่ม หรือกิจกรรมทางธุรกิจภายในกลุ่มบริษัท เพื่อแสดงความเห็นต่องบการเงินโดยรวม ข้าพเจ้ารับผิดชอบต่อการกำหนดแนวทาง การควบคุมดูแล และการปฏิบัติงานตรวจสอบกลุ่มบริษัท ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่างๆ ที่สำคัญซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบ รวมถึงข้อบกพร่องที่มีนัยสำคัญในระบบการควบคุมภายในที่ข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่กำกับดูแลว่า ข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมด ตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้า และมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่างๆ ที่มีนัยสำคัญมากที่สุด ในการตรวจสอบงบการเงินรวมและเฉพาะของบริษัทในปีปัจจุบัน และกำหนดเป็นเรื่องสำคัญ ในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชี เว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ไม่ค่อยจะปรากฏ เมื่อข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้า เพราะการกระทำดังกล่าวสามารถคาดการณ์ได้อย่างสมเหตุผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

**นายสมคิด เตียตระกูล**

ผู้สอบบัญชีรับอนุญาต

ทะเบียนเลขที่ 2785

บริษัท แกรนท์ ธอนตัน จำกัด

กรุงเทพมหานคร

28 กุมภาพันธ์ 2566